**Plastičnim čepovima do skupih lijekova**

6. studenoga 2015. [S.P.K](http://promise.hr/author/skramaric/) [Hrvatska](http://promise.hr/category/hrvatska/)

**Uključite se u humanitarnu akciju, skupljajte plastične čepove od boca i darujte ih Udruzi oboljelih od leukemije i limfoma Hrvatske. Kilogram čepova vrijedi kunu i 50 lipa, a prikupljeni novac služi za pomoć oboljelima od spomenutih zloćudnih bolesti**

[](http://promise.hr/portal/wp-content/uploads/2015/11/UOLL.jpg?91f289)Ovih dana putem Facebooka ponovo kruži podsjetnik na hvalevrijednu akciju pod nazivom “Plastičnim čepovima do skupih lijekova” koju je još 2013. godine pokrenula Udruga oboljelih od leukemije i limfoma Hrvatske (UOLL).  
Akcija je to u koju se uistinu svi mogu uključiti jer sve što trebaju učiniti jest prikupiti što više plastičnih čepova s boca te ih poslati na adresu UOLL-a. Prikupljeni se čepovi prodaju za recikliranje, a dobiveni novac služi za pomoć oboljelima od leukemije i limfoma.  
Svatko tko je poznavao nekoga ili u obitelji imao onoga tko je bolovao od zloćudnih bolesti itekako dobro zna koliko je novaca potrebno za lijekove i pomagala, a o liječenju u inozemstvu da niti ne govorimo. Bolesti su to koje ne samo da iscrpljuju samog bolesnika na svim poljima, nego i njegove najbliže – i u financijskom i u psihofizičkom smislu.

**Kilogram čepova vrijedi kunu i 50 lipa**

Ova akcija ne zahtijeva nikakvo odricanje, samo malo pažnje i upornosti u prikupljanju plastičnih čepova s boca koje svakodnevno koristimo.  
Na tako jednostavan način možemo pomoći onima kojima je pomoć stvarno potrebna.  
Kako teče akcija i koliko su čepova do sada prikupili pitali smo Emila Vibovića, predsjednika Udruge oboljelih od leukemije i limfoma Hrvatske.  
“Projekt od početka sami financiramo, od nabave jumbo vreća, prijevoza od poštanskog ureda do reciklažnog dvorišta, izrade promotivnih materijala do edukacija po školama, vrtićima i društveno-odgovornim poduzećima. Do sada smo prikupili 30.000 kg čepova, a za jedan kg čepova dobijemo kunu i 50 lipa. Prikupljenim sredstvima pomažemo oboljelima u kupnji lijekova, pomagala ili šaljemo oboljele na liječenje u inozemstvo kada to ne financira HZZO. Ove godine pomogli smo ljudima u iznosu od 197.900 kuna”, kazao je Emil Vibović.

**Zamijenite čepove za ulaznice u Nacionalni park Krka**

Akciji se najviše odazivaju škole, vrtići i tvrtke. Do sada se u ovu akciju uključilo 68 škola, 49 vrtića i 17 tvrtki.  
“Najviše nam pomaže Agrokor koji se ujedno i prvi odazvao našem projektu. Ondje smo održali prezentaciju na kojoj su bili prisutni i predstavnici iz Fonda za zaštitu okoliša i energetsku učinkovitost, predstavnici HGK i saborski zastupnici. Tu smo dobili smjernice kako da provodimo projekt te smo dopunili Statut, sklopili Ugovor o suradnji s komunalnim poduzećem ČAKOM d.o.o. iz Čakovca, a sve u svrhu poštovanja zakonskih regulativa o postupanju s otpadom u RH. Svi čepovi predaju su u reciklažno dvorište i imaju popratni dokument. Čepove otkupljuju ovlašteni otkupljivači, a dobit od 200 eura po toni ide Udruzi”, dodao je predsjednik UOLL-a.  
Akciji se priključio i Nacionalni park Krka koji do 15. prosinca ove godine za kilogram plastičnih čepova daruje dvije ulaznice za Park.

**Uvijek se možete priključiti**

Ova akcija, za razliku od mnogih drugih, nema ograničen rok trajanja. Dakle, uvijek se možete priključiti i sudjelovati do kada želite. Što se pak tiče prijevoza čepova, možete ih poslati Udruzi na razne načine.  
“Uvijek netko ide za Čakovec ili Varaždin, a mi ćemo pričekati i preuzeti pošiljku od prijevoznika u bilo koje vrijeme”, istaknuo je Vibović.  
Kontakt osoba za Čakovec je Emil Vibović (091/5088-486), a za Varaždin Anica Črnila (091/5514-364).  
Također, čepove možete slati i poštom na adresu: Udruga oboljelih od leukemije i limfoma Hrvatske, J.J.Strossmayera 9, 40000 Čakovec ili putem kioska Tiska – šifra: 923900, Kalnička 52, 40000 Čakovec.